b'\n_START_ARTICLE_\nSuomalainen sauna\n_START_PARAGRAPH_\nSuomalainen sauna on tila, joka l\xc3\xa4mmitet\xc3\xa4\xc3\xa4n tavallisesti noin 80\xe2\x80\x93110 \xc2\xb0C:n l\xc3\xa4mp\xc3\xb6tilaan hikoilua, rentoutumista ja peseytymist\xc3\xa4 varten. Saunan perusmuoto on pysynyt samanlaisena vuosisatojen ajan. Se on puusein\xc3\xa4inen huonetila, joko erillinen rakennus tai rakennuksen osa. Se l\xc3\xa4mmitet\xc3\xa4\xc3\xa4n kiukaalla, kivi\xc3\xa4 sis\xc3\xa4lt\xc3\xa4v\xc3\xa4ll\xc3\xa4 uunilla. Ilmasta saadaan kostea heitt\xc3\xa4m\xc3\xa4ll\xc3\xa4 vett\xc3\xa4 kiukaan kuumille kiville._NEWLINE_Sauna on t\xc3\xa4rke\xc3\xa4 osa suomalaista kulttuuria, ja on arvioitu ett\xc3\xa4 jopa 99 prosenttia suomalaisista k\xc3\xa4y s\xc3\xa4\xc3\xa4nn\xc3\xb6llisesti saunassa. Suomalaiseen saunakulttuuriin kuuluu koivun oksista kootut vastat ja juhlap\xc3\xa4ivi\xc3\xa4 edelt\xc3\xa4v\xc3\xa4t saunomiset, kuten joulusauna. Vanhin tunnettu suomalainen saunatyyppi on savusauna, jossa savukaasut nousevat vapaasti saunatilaan. Ulosp\xc3\xa4in l\xc3\xa4mpi\xc3\xa4v\xc3\xa4t saunat, joissa kiukaaseen on liitetty savuhorni, ovat kuitenkin syrj\xc3\xa4ytt\xc3\xa4neet savusaunat. Yleiset saunat olivat suosittuja 1800-luvulla ja 1900-luvun alussa, mutta kylpyhuoneiden yleistytty\xc3\xa4 yleiset saunat ovat v\xc3\xa4hentyneet.\n_START_SECTION_\nSuomalaisen saunan alkuper\xc3\xa4\n_START_PARAGRAPH_\nSuomalainen sauna edustaa it\xc3\xa4ist\xc3\xa4 saunaperinnett\xc3\xa4. It\xc3\xa4inen l\xc3\xb6ylysauna eroaa l\xc3\xa4nsieurooppalaisista kylpytavoista. Se perustuu kosteaan h\xc3\xb6yryyn, joka saadaan aikaiseksi heitt\xc3\xa4m\xc3\xa4ll\xc3\xa4 vett\xc3\xa4 kuumille kiville. Vanha saunaperinne on s\xc3\xa4ilynyt osana ihmisten nykyp\xc3\xa4iv\xc3\xa4ist\xc3\xa4 el\xc3\xa4m\xc3\xa4\xc3\xa4 ainoastaan Suomessa, Ven\xc3\xa4j\xc3\xa4ll\xc3\xa4 ja Baltiassa._NEWLINE_Varhaisimmat suomalaiset saunat olivat pronssikautisia (1500\xe2\x80\x93900 eaa.) maasaunoja eli kuoppasaunoja. Sauna oli maahan kaivettu kuoppa, jonka pohjalla oli kivikasa. Kun kivet oli kuumennettu, kuoppa peitettiin riukujen varaan asetelluilla taljoilla, tuohella tai turpeella. Kiville valettiin vett\xc3\xa4, mist\xc3\xa4 syntynyt h\xc3\xb6yry kuumensi majan._NEWLINE_Varhaisimpana tunnettuna mainintana suomalaisesta saunasta pidet\xc3\xa4\xc3\xa4n kiovalaisessa Nestorin kronikassa olevaa mainintaa Novgorodin pohjoispuolella el\xc3\xa4vien ihmisten kuumista saunoista ja alastomien saunojien tavasta hakata itse\xc3\xa4\xc3\xa4n puunoksilla ja kaataa lopuksi p\xc3\xa4\xc3\xa4llens\xc3\xa4 kylm\xc3\xa4\xc3\xa4 vett\xc3\xa4. Professori Mikael Wexionius puolestaan mainitsi Turun Akatemian avajaisissa vuonna 1640, ett\xc3\xa4 kaikki suomalaiset ovat ahkeria saunassa k\xc3\xa4vij\xc3\xb6it\xc3\xa4._NEWLINE_Suomalaisen sauna-aatteen is\xc3\xa4n\xc3\xa4 on joskus pidetty suomalaisuusmiest\xc3\xa4 Carl Axel Gottlundia, joka tajusi saunan merkityksen retkeilty\xc3\xa4\xc3\xa4n vuonna 1817 Ruotsissa mets\xc3\xa4suomalaisten parissa. Suomalaisen sauna-aatteen aloitussanoina on joskus pidetty h\xc3\xa4nen lausuntoaan: \xe2\x80\x9dEn ollut vuoden mittaan kylpenyt, vaikka olin tottunut ennen ainakin kahdesti viikossa ottamaan l\xc3\xb6ylyt. Ja yksin suomalaisille t\xc3\xa4ss\xc3\xa4kin tottumus on toinen luonto.\xe2\x80\x9d_NEWLINE_Kiinnostus suomalaisen saunan alkuper\xc3\xa4st\xc3\xa4 alkoi tutkijoiden keskuudessa 1800-luvun lopulla. Suomen kielen professori August Ahlqvist arveli vuonna 1871 sanaston perusteella, ett\xc3\xa4 sauna oli siirtynyt bysanttilaisesta kulttuurista slaavien kautta Suomeen. L\xc3\xa4\xc3\xa4ketieteen tohtori Max Buch pyrki puolestaan todistamaan, ett\xc3\xa4 sauna oli suomalainen keksint\xc3\xb6. H\xc3\xa4n yhdisti Kalevalan saunaan arvelemalla, ett\xc3\xa4 Nestorin kronikassa kerrotaan nimenomaan Kalevalan sankareiden saunakulttuurista. Buchin ansiosta saunan alkuper\xc3\xa4n on pitk\xc3\xa4\xc3\xa4n kuviteltu olevan suomalainen._NEWLINE_Perinteisesti saunatilaa on sen puhtauden ja vedenl\xc3\xa4mmitysmahdollisuuden vuoksi k\xc3\xa4ytetty hyvin monipuolisesti eri teht\xc3\xa4viin, ei ainoastaan kylpemiseen. Entisaikaan saunassa hoidettiin sairaita ja synnytettiin. Kuolleet pestiin kylm\xc3\xa4ss\xc3\xa4 saunassa. L\xc3\xa4nsi-Suomessa saunassa on my\xc3\xb6s valmistettu maltaita._NEWLINE_Pitk\xc3\xa4\xc3\xa4n sauna oli my\xc3\xb6s uudistilojen ensimm\xc3\xa4inen asunto, jossa asuttiin kunnes varsinainen pirtti oli saatu rakennettua valmiiksi.\n_START_SECTION_\nSuomalaisia saunomistapoja\n_START_PARAGRAPH_\nRunsaan viiden miljoonan asukkaan Suomessa on yli kolme miljoonaa saunaa. Yhden artikkelin mukaan jopa 99\xc2\xa0% suomalaisista k\xc3\xa4y saunassa s\xc3\xa4\xc3\xa4nn\xc3\xb6llisesti, keskim\xc3\xa4\xc3\xa4rin hiukan useammin kuin kerran viikossa. Perinteinen saunap\xc3\xa4iv\xc3\xa4 on ollut lauantai._NEWLINE_Useimmiten suomalaisessa saunassa l\xc3\xa4mmitell\xc3\xa4\xc3\xa4n aluksi rauhallisesti totutellen saunan l\xc3\xa4mp\xc3\xb6\xc3\xb6n. T\xc3\xa4m\xc3\xa4n j\xc3\xa4lkeen heitet\xc3\xa4\xc3\xa4n kovemmin l\xc3\xb6yly\xc3\xa4 ja usein my\xc3\xb6s ly\xc3\xb6d\xc3\xa4\xc3\xa4n itse\xc3\xa4\xc3\xa4n rauhallisesti vastalla. Vastomisesta k\xc3\xa4ytet\xc3\xa4\xc3\xa4n It\xc3\xa4-Suomessa my\xc3\xb6s nime\xc3\xa4 vastalla kylpeminen ja L\xc3\xa4nsi-Suomessa nime\xc3\xa4 vihtominen, ja sen vaikutus on l\xc3\xa4hinn\xc3\xa4 hierova ja ihoa puhdistava. L\xc3\xa4nsi-Suomessa oikeaoppinen vihta eli vasta sidotaan taivutetulla koivun oksalla, It\xc3\xa4-Suomessa taas koivunvarvusta kierretyll\xc3\xa4 pannalla eli lenkill\xc3\xa4. Hieskoivun oksat sopivat hyvin sitomiseen kun taas parhaat vihdakset ovat pienten rauduskoivujen alaoksia._NEWLINE_Saunomisen v\xc3\xa4lill\xc3\xa4 on tavallista k\xc3\xa4yd\xc3\xa4 vilvoittelemassa, mahdollisesti j\xc3\xa4rvess\xc3\xa4, talvella avannossa tai lumihangessa piehtaroimassa._NEWLINE_Saunominen on perinteisesti ollut my\xc3\xb6s t\xc3\xa4rke\xc3\xa4 tapahtuma juhlap\xc3\xa4ivien aattona. Jouluaattona lopetettiin ty\xc3\xb6t iltap\xc3\xa4iv\xc3\xa4ll\xc3\xa4 ja mentiin oljilla ja havuilla koristeltuun joulusaunaan. Juhannussauna koristeltiin pihlajan- tai koivunoksilla. Juhannuksena oli my\xc3\xb6s aika tehd\xc3\xa4 ensimm\xc3\xa4iset uudet vastat._NEWLINE_Kaupunkeihin perustettiin yleisi\xc3\xa4 saunoja 1800-luvulta l\xc3\xa4htien, koska omat saunat eiv\xc3\xa4t mahtunee pienille tonteille, ja tiukkenevat paloturvallisuusvaatimukset tekiv\xc3\xa4t niist\xc3\xa4 kalliita. Esimerkiksi Helsingiss\xc3\xa4 oli vuonna 1907 yhteens\xc3\xa4 49 yleist\xc3\xa4 saunaa ja kylpylaitosta. Yleiset saunat v\xc3\xa4heniv\xc3\xa4t, kun asuinnoissa yleistyiv\xc3\xa4t kylpyhuoneet suihkuineen. My\xc3\xb6hemmin saunaan p\xc3\xa4\xc3\xa4si my\xc3\xb6s uimahalleissa, joita alettiin rakentaa toden teolla 1960- ja 1970-luvuilla. Toisaalta v\xc3\xa4ke\xc3\xa4 muutti l\xc3\xa4hi\xc3\xb6ihin, joissa oli kylpyhuoneiden lis\xc3\xa4ksi my\xc3\xb6s talokohtaiset kellarisaunat. 2000-luvulla uudenlainen kaupunkikulttuurin arvostus on lis\xc3\xa4nnyt my\xc3\xb6s j\xc3\xa4ljell\xc3\xa4 olevien yleisten saunojen arvostusta.\n_START_SECTION_\nSavusauna\n_START_PARAGRAPH_\nVanhin suomalainen saunatyyppi, savusauna (Karjalassa \xe2\x80\x9dmusta sauna\xe2\x80\x9d), on kertal\xc3\xa4mmitteinen, eli kiuasta ei voida l\xc3\xa4mmitt\xc3\xa4\xc3\xa4 kylpemisen aikana. Savusaunan kiuas on tulipes\xc3\xa4n ymp\xc3\xa4rille ja p\xc3\xa4\xc3\xa4lle ladottu kivinen kupu, jonka l\xc3\xa4pi savukaasut nousevat vapaasti saunatilaan ja samalla kiuaskivet kuumenevat. L\xc3\xa4mmityksen aikana savu poistuu v\xc3\xa4likatossa eli laessa olevan lakeistorven, lakeisen, tai sein\xc3\xa4ss\xc3\xa4 olevan luukun eli r\xc3\xa4pp\xc3\xa4n\xc3\xa4n kautta. Kun kivet ovat riitt\xc3\xa4v\xc3\xa4n kuumat ja pes\xc3\xa4 on sammunut heitet\xc3\xa4\xc3\xa4n h\xc3\xa4k\xc3\xa4l\xc3\xb6ylyt, jonka j\xc3\xa4lkeen sauna on valmis kylpij\xc3\xb6ille. H\xc3\xa4k\xc3\xa4l\xc3\xb6ylyiss\xc3\xa4 suurin osa kivien pintaan tarttuneesta noesta ja pienhiukkasista irtoaa ennen kuin saunojia on l\xc3\xb6ylyilmaa hengitt\xc3\xa4m\xc3\xa4ss\xc3\xa4._NEWLINE_Nyky\xc3\xa4\xc3\xa4n Suomessa on k\xc3\xa4yt\xc3\xb6ss\xc3\xa4 noin 25 000 savusaunaa eli noin yksi prosentti kaikista saunoista.\n_START_SECTION_\nSavupiipulla varustettu, kerta- tai jatkuval\xc3\xa4mmitteinen sauna\n_START_PARAGRAPH_\nMerkitt\xc3\xa4v\xc3\xa4 muutos saunan kehityksess\xc3\xa4 oli ulosl\xc3\xa4mpi\xc3\xa4v\xc3\xa4n kiukaan kehitt\xc3\xa4minen eli savuhormin liitt\xc3\xa4minen kiukaaseen. Ulosl\xc3\xa4mpi\xc3\xa4v\xc3\xa4t kiukaat yleistyiv\xc3\xa4t Suomessa 1900-luvun alkupuoliskolla. Kiukaita on kahta perustyyppi\xc3\xa4: kertal\xc3\xa4mmitteisi\xc3\xa4 ja jatkuval\xc3\xa4mmitteisi\xc3\xa4. Kertal\xc3\xa4mmitteinen kiuas l\xc3\xa4mmitet\xc3\xa4\xc3\xa4n etuk\xc3\xa4teen ennen varsinaista saunomista. Koska kaikki l\xc3\xa4mp\xc3\xb6 pit\xc3\xa4\xc3\xa4 varata kiviin ennen saunomista, on kivim\xc3\xa4\xc3\xa4r\xc3\xa4n oltava suuri, satoja kiloja. Jatkuval\xc3\xa4mmitteisen kiukaan l\xc3\xa4mmitt\xc3\xa4mist\xc3\xa4 jatketaan my\xc3\xb6s kylpemisen aikana ja kivim\xc3\xa4\xc3\xa4r\xc3\xa4 voi siksi olla pienempi._NEWLINE_Kertal\xc3\xa4mmitteisess\xc3\xa4 kiukaassa savukaasut kulkevat savusaunakiukaan tavoin kiuaskivien v\xc3\xa4litse, mutta kivitila on eristetty l\xc3\xb6ylytilasta ja lopuksi savukaasut johdetaan savuhormiin. Kylpemisen aikana tulta ei polteta. Kiukaan kivitilassa on luukku, joka aukaistaan l\xc3\xa4mmitt\xc3\xa4misen j\xc3\xa4lkeen tulen sammuttua, ja kuumille kiville voidaan heitt\xc3\xa4\xc3\xa4 l\xc3\xb6yly\xc3\xa4. Jatkuval\xc3\xa4mmitteisess\xc3\xa4 kiukaassa palokaasut kiert\xc3\xa4v\xc3\xa4t kiukaassa joutumatta kosketuksiin kiuaskivien kanssa. L\xc3\xa4mp\xc3\xb6 siirtyy kiukaasta kiviin kivitilan kuumenneiden pintojen ja kuumennen ilman kierron avulla._NEWLINE_Peltirunkoinen, jatkuval\xc3\xa4mmitteinen kiuas l\xc3\xa4mpenee saunomiskuntoon nopeammin ja pienemm\xc3\xa4ll\xc3\xa4 puum\xc3\xa4\xc3\xa4r\xc3\xa4ll\xc3\xa4 kuin muurattu kiuas. Jatkuval\xc3\xa4mmitteinen kiuas on yleisin puul\xc3\xa4mmitteinen kiuastyyppi.\n_START_SECTION_\nS\xc3\xa4hk\xc3\xb6sauna\n_START_PARAGRAPH_\nAsuinhuoneistojen saunoissa k\xc3\xa4ytet\xc3\xa4\xc3\xa4n yleisimmin s\xc3\xa4hk\xc3\xb6l\xc3\xa4mmitteisi\xc3\xa4 kiukaita. Niit\xc3\xa4 on ollut k\xc3\xa4yt\xc3\xb6ss\xc3\xa4 1950-luvulta alkaen. S\xc3\xa4hk\xc3\xb6kiukaan avulla saunan sis\xc3\xa4ilman voi l\xc3\xa4mmitt\xc3\xa4\xc3\xa4 jopa muutamassa minuutissa, mutta itse saunan rakenteiden \xe2\x80\x93 siis seinien, sis\xc3\xa4katon ja lauteiden \xe2\x80\x93 l\xc3\xa4mpi\xc3\xa4minen vaatii edelleen yht\xc3\xa4 paljon aikaa kuin ennenkin eli noin tunnin._NEWLINE_Vuonna 2015 Suomen noin kahdesta miljoonasta tilastoidusta saunasta 1,6 miljoonaa oli asuinhuoneistojen yhteydess\xc3\xa4.'